
ΕΙΣΑΓΩΓΗ
Σύμφωνα με το Υπουργείο Παιδείας και Θρησκευμάτων, «ο σχολικός κανονισμός αποτελείται από το σύνολο των όρων και των κανόνων που αποτελούν προϋποθέσεις για να πραγματοποιείται ανενόχλητα, μεθοδικά και αποτελεσματικά το έργο του σχολείου».
O εσωτερικός κανονισμός λειτουργίας του σχολείου μας, αποτελεί συνεπώς ένα έργο συλλογικό.  Αποτελεί μέρος της εφαρμογής του εκπαιδευτικού μας σχεδίου για ένα σύγχρονο σχολείο.  Δεν έχει σκοπό να περιορίσει την ελευθερία των μελών της εκπαιδευτικής μας κοινότητας αλλά να τα βοηθήσει να διαμορφώσουν υγιείς προσωπικότητες, να καλλιεργήσει το σεβασμό στα δικαιώματα και τις ελευθερίες των άλλων αλλά και τις υποχρεώσεις που συνεπάγονται και να εδραιώσει δημοκρατικές αρχές.
Ο σχολικός κανονισμός δεν έχει στατικό χαρακτήρα και τη μορφή ενός καθηκοντολογίου αλλά συνδέεται δυναμικά με το περιβάλλον, το χρόνο, την παιδαγωγική και  τις ιδιαίτερες συνθήκες.  Όσο οι παράγοντες αυτοί θα αλλάζουν, ο κανονισμός θα προσαρμόζεται, θα εμπλουτίζεται και θα τροποποιείται.
Η επιτυχία ενός τέτοιου σχεδίου προϋποθέτει όλα τα μέλη της εκπαιδευτικής κοινότητας, μαθητές, δάσκαλοι και γονείς, να αποδεχτούν ανεπιφύλακτα και να εφαρμόσουν όλα όσα αναφέρονται στον κανονισμό.

ΑΡΘΡΟ 1  - ΔΙΚΑΙΩΜΑΤΑ ΚΑΙ ΥΠΟΧΡΕΩΣΕΙΣ ΤΩΝ ΜΑΘΗΤΩΝ ΠΡΟΣ ΤΟ ΣΧΟΛΕΙΟ
Στο Σχολείο μας είμαστε όλοι ίσοι, έχουμε τα ίδια δικαιώματα και υποχρεώσεις και σεβόμαστε τη διαφορετικότητα όλων.  Για το λόγο αυτό συνεργαζόμαστε και προσπαθούμε όλοι μαζί για να συμβιώνουμε ευχάριστα και να βελτιωνόμαστε, μαθαίνοντας, παίζοντας και δημιουργώντας.
Η άφιξη το πρωί στο σχολείο πραγματοποιείται από τις 8:00πμ έως στις 8:15πμ που χτυπά το κουδούνι.  Η έγκαιρη προσέλευσή μας βοηθά στην εύρυθμη λειτουργία του σχολείου.  Σε περίπτωση που καθυστερήσουμε δικαιολογημένα, ερχόμαστε στο σχολείο συνοδευόμενοι κατά τη διάρκεια του πρώτου διαλείμματος και όχι στη διάρκεια του πρώτου διδακτικού δίωρου, ώστε να μη διαταράσσεται η διεξαγωγή του μαθήματος στην τάξη και η λειτουργία του σχολείου.
Όταν προσερχόμαστε καθυστερημένα λόγω ιατρικών εξετάσεων, εισερχόμαστε ανεξαρτήτου ώρας, προσκομίζοντας στην είσοδο τη σχετική ιατρική βεβαίωση επίσκεψης στο γιατρό.
Σε καμία περίπτωση δεν αποχωρούμε από το σχολείο πριν από τη λήξη των μαθημάτων χωρίς άδεια. Αν παρουσιαστεί ανάγκη αποχώρησης (π.χ. ασθένεια), γίνεται πάντα με συνεννόηση με έναν εκ των δύο γονέων του μαθητή-μαθήτριας ή στην περίπτωση μονογονεϊκής  οικογένειας με τον έχοντα ή την έχουσα την επιμέλεια. Ενημερώνεται  ο εκπαιδευτικός και ο Διευθυντής και υπογράφεται η σχετική άδεια αποχώρησης.
Όλοι συγκεντρωνόμαστε στην αυλή του σχολείου και συντασσόμαστε στη θέση που έχει οριστεί για το τμήμα μας για την πρωινή προσευχή. Ακούμε τις ανακοινώσεις του Διευθυντή και στη συνέχεια ανά τμήμα προσεκτικά και με τη συνοδεία εκπαιδευτικού πηγαίνουμε στις τάξεις μας.
Ειδικά για φέτος και όσο διαρκεί η κρίση λόγω του κινδύνου από τον ιό COVID-19 προσερχόμαστε με μάσκα, θερμομετρούμαστε και ανεβαίνουμε απευθείας στις αίθουσες ακολουθώντας το σχέδιο που έχει δημιουργηθεί για την αποφυγή συνωστισμού.
Οι σχολικές γιορτές καθώς και οι διδακτικές επισκέψεις αποτελούν μέρος της σχολικής ζωής.  Απουσιάζουμε από αυτές μόνο αν έχουμε σοβαρό λόγο.  Η συμμετοχή σε αυτές πέρα από υποχρεωτική είναι και απαραίτητη τόσο για την ολόπλευρη εκπαίδευσή μας όσο και για την εικόνα και την εύρυθμη λειτουργία του σχολείου.
Ειδικά για εφέτος, ο τρόπος και ο χρόνος των εορτών θα εξαρτάται από την επιδημία του κοροναϊού COVID-19 και θα υπάρχουν συγκεκριμένες οδηγίες που θα ανακοινώνονται έγκαιρα.
Γενικά δεν απουσιάζουμε από το σχολείο χωρίς σοβαρό λόγο.
Κατά τη διάρκεια του διαλείμματος βγαίνουμε στο προαύλιο με προσοχή, χωρίς βιασύνη, στο χώρο που έχει καθοριστεί.  Οι αίθουσες κλειδώνουν και για κανένα λόγο δε μένουμε σε αυτές.  Σε περίπτωση βροχής παραμένουμε κάτω από τα υπόστεγα.
Ειδικά για εφέτος, θα υπάρχει τροποποιημένο πρόγραμμα διαλειμμάτων το οποίο δύναται να τροποποιείται εκ νέου, ανάλογα με τις συνθήκες, για το καλό και την ασφάλεια όλης της σχολικής κοινότητας.
Παίζουμε τηρώντας τις αποστάσεις χωρίς να τσακωνόμαστε ή να ασκούμε οποιουδήποτε είδους βία. Δεν προσβάλλουμε τους συμμαθητές μας για κανένα λόγο.  Κάθε βίαιη συμπεριφορά μπορεί να επιφέρει τις ανάλογες συνέπειες. Σεβόμαστε τους κανόνες, λύνουμε τις όποιες διαφορές μας με συζήτηση και για οποιοδήποτε σοβαρό πρόβλημα απευθυνόμαστε μόνο στους εφημερεύοντες εκπαιδευτικούς.
Φροντίζουμε να πετάμε τα σκουπίδια μας στους ειδικούς κάδους και να διατηρούμε το κτίριο του σχολείου καθαρό.
Οφείλουμε να σεβόμαστε και να προστατεύουμε όλη την υλικοτεχνική υποδομή του σχολείου.  Απαγορεύεται να χρησιμοποιούμε τον υλικοτεχνικό εξοπλισμό του σχολείου και ειδικά τις ηλεκτρονικές συσκευές (φωτοτυπικά μηχανήματα, ραδιοκασετόφωνα, ηλεκτρονικοί υπολογιστές κ.ά.) χωρίς άδεια.  Αν θέλουμε να ειδοποιήσουμε τους γονείς μας και μόνο για σοβαρό λόγο (π.χ. ασθένεια), ενημερώνουμε τον υπεύθυνο εκπαιδευτικό, ο οποίος αναλαμβάνει να επικοινωνήσει τηλεφωνικώς με τους γονείς μας.
Χρησιμοποιούμε τις τουαλέτες σύμφωνα με το φύλο μας και τηρούμε τους στοιχειώδεις κανόνες υγιεινής και καθαριότητας των χώρων.
Στο κυλικείο ψωνίζουμε ακολουθώντας τη σειρά με ηρεμία και υπομονή. Στην παρούσα χρονική στιγμή το κυλικείο είναι κλειστό. Σε σύντομο χρόνο, θα προκηρυχθεί σχετικός διαγωνισμός από τη Σχολική Επιτροπή Πρωτοβάθμιας Εκπαίδευσης του  Δήμου Χαλανδρίου και θα λειτουργήσει με νέο/α υπεύθυνο/η. 
Με το χτύπημα του κουδουνιού για μάθημα, επιστρέφουμε άμεσα στις γραμμές χωρίς να σπρωχνόμαστε ή να τρέχουμε.
Αποφεύγουμε να φέρνουμε στο σχολείο πολύτιμα ή επικίνδυνα αντικείμενα, παιχνίδια, μεγάλα χρηματικά ποσά.  Απαγορεύονται τα κινητά τηλέφωνα και οι συσκευές αποθήκευσης και επεξεργασίας εικόνας και ήχου.  Σε περίπτωση απώλειάς τους το σχολείο δεν φέρει καμία ευθύνη.
Δεν επιτρέπεται η επικοινωνία και η συναλλαγή με άτομα που είναι εκτός σχολικού χώρου στη διάρκεια του διαλείμματος ακόμη κι αν αυτά τα πρόσωπα είναι συγγενικά μας.  Το διάλειμμα είναι ο δικός μας χρόνος που αφιερώνεται για την ικανοποίηση των αναγκών μας, την ξεκούραση, το παιχνίδι και την κοινωνικοποίησή μας.
Φροντίζουμε ώστε η εμφάνισή μας να είναι καθαρή και ευπρεπής.
Γνωρίζουμε ότι κάθε πράξη μας που παραβαίνει τον κανονισμό έχει κάποιες επιπτώσεις ανάλογα με τη σοβαρότητά της.  Στο παιδαγωγικό αυτό πλαίσιο οι συνέπειες που μπορεί να επιβληθούν είναι οι:
1. Παρατήρηση
2. Επίπληξη
3. Παραπομπή στον Διευθυντή
4. Ενημέρωση γονέων – κηδεμόνων
5. Ενημέρωση Συλλόγου Διδασκόντων
6. Ενημέρωση Σχολικού Συμβούλου
7. Αλλαγή τμήματος
8. Αλλαγή σχολικού περιβάλλοντος

ΑΡΘΡΟ 2 – ΔΙΚΑΙΩΜΑΤΑ ΚΑΙ ΥΠΟΧΡΕΩΣΕΙΣ ΤΩΝ ΜΑΘΗΤΩΝ ΜΕΣΑ ΣΤΗΝ ΑΙΘΟΥΣΑ ΔΙΔΑΣΚΑΛΙΑΣ
Μέσα στην τάξη έχουμε όλοι μας τα ίδια δικαιώματα και τις ίδιες υποχρεώσεις.  Σεβόμαστε την προσωπικότητα του άλλου και δεν προβαίνουμε σε διακρίσεις. Λειτουργούμε ως ομάδα, τα μέλη της οποίας αλληλοεπηρεάζονται και αλληλεπιδρούν.
Μιλάμε ελεύθερα, διατυπώνουμε τη γνώμη μας χωρίς φόβο και εκφράζουμε τις πεποιθήσεις μας, σεβόμενοι πάντα τις απόψεις και τις πεποιθήσεις των άλλων.  Συμπεριφερόμαστε με ευγένεια αποφεύγοντας την εριστική συμπεριφορά, τη βιαιοπραγία και την επιθετικότητα.  Αποδεχόμαστε τη διαφορετικότητα του άλλου και φροντίζουμε να μην καταπατούμε τα δικαιώματα των συμμαθητών μας.
Ζητάμε τη βοήθεια του δασκάλου μας και μοιραζόμαστε μαζί του τους προβληματισμούς, τις σκέψεις και τα συναισθήματά μας.
Κοινωνικοποιούμαστε, αναπτύσσουμε φιλικές σχέσεις και συμμετέχουμε σε ομαδικές εργασίες, σε σχολικές εκδηλώσεις και εκδρομές.
Φροντίζουμε για τη σωματική μας υγιεινή και την ευπρεπή μας εμφάνιση. Πλένουμε συχνά τα χέρια μας και κάνουμε χρήση του αντισηπτικού διαλύματος όταν χρειάσεται.
Διατηρούμε την τάξη μας καθαρή και τακτοποιημένη. Χρησιμοποιούμε με προσοχή τα διάφορα υλικά της και αφού τελειώσουμε την εργασία μας τα ξαναβάζουμε στη θέση τους.
Συμμετέχουμε στο μάθημα και είμαστε επιμελείς στις μαθητικές μας υποχρεώσεις κάθε μέρα, σύμφωνα με τις οδηγίες του δασκάλου μας και τις απαιτήσεις του μαθήματος.
Είμαστε υπεύθυνοι για τον εφοδιασμό της σχολικής μας τσάντας και τη διατήρηση του μαθητικού υλικού σε καλή κατάσταση.
Βγαίνουμε από την τάξη την ώρα του μαθήματος μόνο αν συντρέχει σοβαρός λόγος και μόνο με την άδεια του δασκάλου.
Σε περίπτωση απουσίας μας από τα μαθήματα φροντίζουμε να πάρουμε τη διδακτέα ύλη και τις εργασίες από κάποιον συμμαθητή μας.

ΑΡΘΡΟ 3 – ΔΙΚΑΙΩΜΑΤΑ ΚΑΙ ΥΠΟΧΡΕΩΣΕΙΣ ΤΩΝ ΕΚΠΑΙΔΕΥΤΙΚΩΝ
Οι εκπαιδευτικοί επιτελούμε έργο υψηλής κοινωνικής ευθύνης. Στο έργο αυτό περιλαμβάνεται η διδασκαλία, η εκπαίδευση, η διαπαιδαγώγηση, η εμψύχωση και η κοινωνικοποίηση των μαθητών.  Η πρόοδος, ο πολιτισμός και η συνοχή της κοινωνίας εξαρτώνται σε μεγάλο βαθμό από την ποιότητα της εκπαίδευσης και κατ’ επέκταση από τη δική μας συμβολή και προσπάθεια.  Τα καθήκοντα και οι αρμοδιότητές μας σε συνδυασμό με την άρτια επιστημονική μας κατάρτιση οφείλουν να εναρμονίζονται με τους στόχους αυτούς.
Συνεργαζόμαστε με όλη την εκπαιδευτική κοινότητα και συνεισφέρουμε στη διαμόρφωση ήρεμου, ευχάριστου και συνεργατικού κλίματος μέσα στο σχολείο.
Στο τέλος της σχολικής χρονιάς κάνουμε απολογισμό του διδακτικού και παιδαγωγικού μας έργου και συζητάμε για το βαθμό επίτευξης των στόχων μας.
Προωθούμε και ενθαρρύνουμε την ενεργό συμμετοχή των μαθητών σε ποικίλες δραστηριότητες και τη μεταξύ τους συνεργασία.
Υποστηρίζουμε ότι όλα τα μαθήματα είναι εξίσου σημαντικά, σύμφωνα άλλωστε με τις σύγχρονες παιδαγωγικές αρχές που υποστηρίζουν την ύπαρξη πολλαπλών μορφών νοημοσύνης.
Οργανώνουμε εκπαιδευτικές επισκέψεις, εκδρομές, εθελοντικές δράσεις και άλλες δραστηριότητες και τους ενθαρρύνουμε να συμμετέχουν όλοι ως σημαντικά και αναπόσπαστα μέλη της σχολικής κοινότητας.
Ιδιαίτερη φροντίδα καταβάλλουμε κατά την προσέλευση και την αποχώρηση των μαθητών από το σχολείο και κατά τη διάρκεια των διαλειμμάτων.  Ως υπεύθυνοι εφημεριών στο προαύλιο, βοηθάμε ώστε τα διαλείμματα να είναι χρόνος χαράς και ξεκούρασης και όχι συγκρούσεων, ζημιών και παραπόνων.
Καλλιεργούμε συνειδητά το αίσθημα της αυτοπειθαρχίας και της κοινωνικής συνείδησης στους μαθητές.
Για μας, κάθε μαθητής αποτελεί μια ιδιαίτερη προσωπικότητα με ξεχωριστή ψυχοσύνθεση, ανάγκες και προβλήματα.
Συζητάμε όλα τα κρίσιμα θέματα του σχολείου στο Σύλλογο Διδασκόντων, παίρνοντας συλλογικές αποφάσεις με γνώμονα το καλό όλης της σχολικής μονάδας.
Ενημερώνουμε τους γονείς και τους κηδεμόνες για το ήθος και την επίδοση των μαθητών, τόσο ιδιαιτέρως, όσο και ομαδικά σε τακτική βάση και σε μέρες και ώρες που καθορίζονται και κοινοποιούνται από την αρχή του σχολικού έτους. Ειδικά για φέτος και όσο διαρκεί η επιδημία η ενημέρωση θα γίνεται με τροποποιημένο πρόγραμμα που ανακοινώνεται από τη διεύθυνση ή τους εκπαιδευτικούς του σχολείου.
Η γνώση της οικογενειακής και κοινωνικής κατάστασης των μαθητών καθώς και της κατάστασης της υγείας τους κρίνεται χρήσιμη και αναγκαία για μας τους εκπαιδευτικούς.  Αντιμετωπίζεται με εχεμύθεια για να μπορούμε να χειριστούμε με ευαισθησία τα ιδιαίτερα προβλήματα των μαθητών.
Αντιλαμβανόμαστε την καθημερινή αγωνία των γονιών να προσφέρουν σε ό,τι πολυτιμότερο έχουν στη ζωή, στα παιδιά τους, οτιδήποτε θα τα κάνει καλύτερους ανθρώπους.  Ο στόχος γονέων – εκπαιδευτικών είναι κοινός και γι’ αυτό επιθυμούμε εμπιστοσύνη από μέρους τους στην επιστημονική μας ιδιότητα και υπόσταση, πάντα βέβαια στα πλαίσια του διαλόγου, της ειλικρινούς συνεργασίας, του αλληλοσεβασμού καθώς και της επίγνωσης του ρόλου που έχει αναλάβει η κάθε πλευρά.

ΑΡΘΡΟ 4 – ΔΙΚΑΙΩΜΑΤΑ ΚΑΙ ΥΠΟΧΡΕΩΣΕΙΣ ΤΩΝ ΓΟΝΕΩΝ- ΚΗΔΕΜΟΝΩΝ
Οι γονείς, σύμφωνα με το νόμο, είμαστε υπεύθυνοι για τα παιδιά μας όπως και για την εν γένει συμπεριφορά τους και την πρόοδο τους.
Σεβόμαστε την προσωπικότητα των παιδιών μας, αφουγκραζόμαστε τις ανάγκες τους, ακούμε με προσοχή τη γνώμη τους και τις εμπειρίες τους από τη σχολική ζωή, τα υποστηρίζουμε στην προετοιμασία και στη μελέτη των μαθημάτων.  Επιδιώκουμε να χτίσουμε μια ουσιαστική σχέση, επικοινωνία και συνεργασία με τους εκπαιδευτικούς των παιδιών μας ώστε αυτά να νιώθουν με θετικό τρόπο τη συμμετοχή τους στις σχολικές δραστηριότητες και στη μάθηση, να αισθάνονται ότι οι γονείς και το σχολείο τους στηρίζουν και ικανοποιούν τις ανάγκες και τις προσδοκίες τους. Επίσης, τα βοηθάμε να εμπεδώσουν τη σημασία που έχουν οι κανόνες για τη λειτουργία του σχολείου και ότι είναι ανάγκη και καθήκον τους να τους τηρούν, για δικό τους όφελος και για την πρόοδό τους.
Είμαστε υπεύθυνοι και οφείλουμε να έρχεται το παιδί μας το πρωί στο σχολείο εγκαίρως  (8.00πμ έως 8.15πμ) και να αποχωρεί με το τέλος του πρωινού  προγράμματος (13.15) ή του ολοήμερου (15.00 ή 16.00). Η πρωινή προσέλευση γίνεται από την μπροστινή κεντρική είσοδο για όλους τους μαθητές.  Η αποχώρηση 13.15 γίνεται για  τους μαθητές των Α και Β τάξεων και τα αδέλφια τους από την πίσω είσοδο του σχολείου ενώ η αποχώρηση των υπόλοιπων τάξεων  γίνεται από την μπροστινή κεντρική είσοδο. Επίσης η αποχώρηση του Ολοήμερου γίνεται μόνο από την μπροστινή κεντρική είσοδο.
Ειδικά για εφέτος και μέχρι να υπάρξει νεότερη ανακοίνωση, η πρωινή προσέλευση καθώς και η μεσημεριανή αποχώρηση για του μαθητές των τάξεων Α, Β και Γ γίνεται από την πύλη της οδού Δερβενακίων και για τους μαθητές των Δ, Ε και ΣΤ τάξεων από την πύλη της οδού Μαραθώνος. Το πρόγραμμα αυτό ενδέχεται να τροποποιηθεί με νεότερη ανακοίνωση λόγω των συνθηκών.
 Μετά τη λήξη της προσευχής ή για φέτος την είσοδο στις αίθουσες μέχρι τις 8.15πμ, η πόρτα κλείνει μέχρι το πρώτο διάλειμμα. Πιθανή καθυστέρηση προσέλευσης για οποιοδήποτε λόγο σημαίνει ότι η είσοδος του μαθητή στο σχολείο θα επιτρέπεται την ώρα του 1ου διαλείμματος του τμήματος που ανήκει το παιδί.
Οι γονείς επισκεπτόμαστε το χώρο του σχολείου οποιαδήποτε εργάσιμη ώρα, εκτός από την ώρα των διαλειμμάτων. Αν το σχολείο έχει διάλειμμα, περιμένουμε να τελειώσει, οι μαθητές να μπουν στις τάξεις τους και μετά εισερχόμαστε στους χώρους του σχολείου για να επισκεφθούμε τους εκπαιδευτικούς ή το διευθυντή. 
Ειδικά για εφέτος, η χρήση της μάσκας είναι υποχρεωτική σε όλους τους χώρους του σχολείου και η επικοινωνία με το σχολείο προσπαθούμε να γίνεται δια ζώσης όταν όλοι οι άλλοι τρόποι, πχ μέσω τηλεφώνου ή ηλεκτρονικής αλληλογραφίας, δεν είναι εφικτοί ή κατάλληλοι.
Γενικότερα κανένας ανήλικος ή ενήλικος δεν έχει δικαίωμα να βρίσκεται στο κτίριο ή στο προαύλιο του σχολείου χωρίς να έχει σχετική άδεια.
Οι γονείς-κηδεμόνες διαβάζουν προσεκτικά όλες τις ανακοινώσεις που μεταφέρουν οι μαθητές στο σπίτι ή αναρτώνται στην κεντρική είσοδο του σχολικού κτιρίου ή στην ενημερωμένη ιστοσελίδα του σχολείου.
Ειδικά για εφέτος και λόγω των ιδιαιτέρων συνθηκών, παρακολουθούμε καθημερινά την ιστοσελίδα του σχολείου και την ηλεκτρονική μας αλληλογραφία.
Οι γονείς οφείλουμε ακόμη να γνωστοποιούμε στο δάσκαλο της τάξης και στο διευθυντή κάθε ιδιαιτερότητα που αφορά τη σωματική και ψυχική υγεία του μαθητή.
Όταν το παιδί πρέπει να απουσιάσει λόγω ασθένειας ή για άλλο σοβαρό λόγο, ενημερώνουμε πάντοτε το σχολείο.
Ως γονείς-κηδεμόνες οφείλουμε να ενημερωνόμαστε τακτικά από τους δασκάλους για την επίδοση, την πρόοδο και την εν γένει συμπεριφορά του παιδιού μας στο σχολείο, σε ημέρες και ώρες που μας γνωστοποιούνται από τους υπεύθυνους εκπαιδευτικούς.
Κανένας ενήλικας δεν έχει δικαίωμα να επιπλήττει ή να τιμωρεί ή να νουθετεί άλλο παιδί εκτός της οικογένειάς του στο χώρο του σχολείου. Για οποιοδήποτε θέμα προκύψει ενημερώνουμε το δάσκαλο της τάξης ή το διευθυντή οι οποίοι και θα το διευθετήσουν.
Είναι πολύ σημαντικό να συμμετέχουμε ουσιαστικά και εποικοδομητικά στις δραστηριότητες και στις συλλογικές διαδικασίες του Συλλόγου Γονέων και Κηδεμόνων, με ιδέες, δημιουργικές πρωτοβουλίες, συνεργατικό πνεύμα.  Έτσι βοηθάμε τη λειτουργία και την επίτευξη των στόχων του σχολείου μας.
Αν διαπιστώνουμε οποιοδήποτε γεγονός ή πράξη στη λειτουργία του σχολείου που παρεκκλίνει του φυσιολογικού, τηρούμε στάση ψύχραιμη και απόσταση από τα πράγματα, ώστε να έχουμε αποτελεσματική, ορθή και υπεύθυνη συμπεριφορά και αντίδραση.  Πριν από οποιαδήποτε αντίδραση ή διαμαρτυρία μας, επιδιώκουμε άμεσα την ουσιαστική επικοινωνία με τους υπεύθυνους του σχολείου, ακούμε την άποψη των εκπαιδευτικών των παιδιών μας, συνεργαζόμαστε με διάθεση ειλικρίνειας, αλληλοκατανόησης και αλληλοσεβασμού, εμπιστοσύνης και αναγνώρισης του έργου και της προσπάθειάς τους. 
 Μόνο μέσα από τη συνεργασία , την καλή προαίρεση και την αυτοκριτική θα πετύχουμε την εύρυθμη λειτουργία και το θετικό παιδαγωγικό κλίμα στο σχολείο μας προς το συμφέρον των παιδιών μας.

